Шанхай_Мастэрс_2013_(снукер)
Трэці дзень (18 верасня)
Падчас дзвюх сесій другога гульнявога дня на Шанхай Мастэрс былі згуляныя 8 астатніх матчаў 1/16 фіналу. 8-ы сеяны Сцюарт Бінэм гуляў супраць Кайрэна Уілсана, які праводзіў другі сезон у мэйн-туры і ўпершыню патрапіў у асноўную стадыю рэйтынгавага турніру, дзякуючы чатыром перамогам у кваліфікацыі. Сцюарт пачаў матч з ліку 31:0 у першым фрэйме, але некалькі ўдалых падыходаў яго саперніка прынеслі яму перамогу на каляровых шарах. У другой партыі 97-ы сеяны павёў у ліку 65:1, а пазней выйграў яе, забіўшы апошні руды шар. Уілсан таксама дамінаваў у трэцім фрэйме, а ў чацвёртым ішоў на максімальны брэйк, але памыліўся на чорным шары пры двух чырвоных на стале, спыніўшыся на 97 балах, але зрабіўшы лік 4:0 на сваю карысць. З паўсоценнай серыяй, 56 ачкоў, Бінэм, які даходзіў да чвэрцьфіналаў на турнірах 2007 і 2012 гадоў, размачыў лік і меў некалькі шанцаў у шостым фрэйме, але пры ліку 0:25 21-гадовы Кайрэн Уілсан аформіў серыю ў 54 бала, пасля чаго давёў партыю і паядынак да перамогі — 5:1, упершыню выйшаўшы ў 1/8 фіналу рэйтынгавага турніру. Пераможца Шанхай Мастэрс 2008 Рыкі Уолдэн гуляў супраць 21-га сеянага Мартына Гоўлда, які за два дні да гэтага ў цяжкім матчы перайграў Чжаа Сіньтуна ў уайлдкард раўндзе. Гоўлд адкрыў лік, узяўшы першую партыю з падыходамі ў 33 і 58 балаў, пасля чаго падвоіў сваю перавагу, здзейсніўшы серыю ў 48 ачкоў пры ліку 14:44 у другім фрэйме. 7-ы нумар сусветнага рэйтынгу пакінуў за сабой трэцюю партыю з брэйкамі ў 33 і 66 балаў і зраўняў лік, выйграўшы чацвёрты фрэйм з пераможным падыходам у 41 ачко. Ён таксама выйграў пятую партыю з вышэйшай серыяй у 44 бала, выйшаўшы наперад у матчы з лікам 3:2 у той час, як яго апанент забіў толькі тры чырвоных шара ў трох апошніх фрэймах. Уолдэн працягваў дамінаванне, аформіўшы падыод у 48 ачкоў у пачатку шостай партыі, але Мартын вярнуўся ў гульню, выйграўшы фрэйм з пераможным брэйкам у 75 балаў. Ён выйшаў наперад з лікам 4:3, узяўшы сёмую партыю з падыходамі ў 48 і 38 пунктаў, а ў восьмай партыі здзейсніў серыю ў 69 ачкоў, пасля чаго Рыкі не сумеў адыграцца, нягледзячы на 10 заробленых штрафных ачкоў. Такім чынам, 32-гадовы Мартын Гоўлд у трэці раз выйшаў у 1/8 фіналу Шанхай Мастэрс. 5-ы нумар пасеву Стывен Магуайр з Шатландыі сустракаўся з Сяа Гадунам, які ўпершыню з 2007 года гуляў у 1/16 фіналу гэтага турніру. 24-гадовы кітайскі снукерыст здзейсніў выдатны пачатак матча, выйграўшы чатыры стартавых партыі запар з серыямі ў 89, 54, 45 і 69 балаў. Азіят павёў у пятым фрэйме 42:0 і меў магчымасць усухую абыграць свайго больш вопытнага саперніка, але паўфіналіст Шанхай Мастэрс 2008 зрабіў брэйк у 75 ачкоў і зрабіў лік 1:4. З падыходамі ў 22 і 46 балаў Магуайр павёў у шостай партыі з лікам 68:4, пасля чаго Сяа набраў 38 ачкоў і пазней зачысціў усе каляровыя шары да чорнага, зрабіўшы лік 62:68, але 32-гадовы шатландзец забіў чорны шар і скараціў адставанне да дзвюх партый. Стывен ішоў наперадзе у сёмым фрэйме з лікам 36:22, але Гадун скараціў адставанне і давёў партыю да перамогі на каляровых шарах, у пяты раз выйшаўшы ў 1/8 фіналу рэйтынгавага турніру. Такім чынам, Стывен Магуайр стаў чацвёртым гульцом з топ-8 рэйтынгу, які саступіў у першым крузе турніру пасля Джада Трампа, Рыкі Уолдэна і Сцюарта Бінэма. Іншы шатландскі гулец 16-сеяны турніру Грэм Дот сустракаўся з 24-м нумарам рэйтынгу Маркам Кінгам. 39-гадовы англічанін выйграў першую партыю з сэнчуры 106 балаў, пасля чаго падвоіў лік з найвышэйшым падыходам у 40 ачкоў у другім фрэйме. Паўфіналіст розыгрышу 2007 года Дот перахапіў ініцыятыву, дамінуючы ў трэцяй партыі, а пазней узяўшы чацвёртую з пераможнай серыяй у 81 бал і пятую з лепшым брэйкам у 34 ачкі. Прайграўшы тры фрэйма запар і саступаючы з лікам 2:3, Марк, які дайшоў да 1/2 фіналу Шанхай Мастэрс у 2011 годзе, выйграў шостую партыю з пераможным паўсоценным брэйкам у 54 бала і зраўняўся з праціўнікам. Грэм аформіў серыю ў 49 пунктаў у пачатку сёмага фрэйма, але Кінг зарабіў 13 штрафных ачкоў, пазней зрабіўшы лік 40:49, і здабыў перамогу ў партыі, забіўшы апошні ружовы. Серыя ў 70 балаў у восьмым фрэйме прынесла Марку Кінгу канчатковую перамогу з лікам 5:3 і пуцёўку ў другі раўнд першынства.